Hervestiging van Krugerwildtuin-renosters beginArgieffoto SANParke het Woensdag met die proses begin om ŉ aantal witrenosters uit die Krugerwildtuin te skuif. Dit volg nadat ŉ renoster-bestuurstrategie in Augustus deur die kabinet goedgekeur is in ŉ poging om renosterstropery te bekamp. “Hervestiging is die kern van ons benadering, in ŉ poging om stropery te bekamp en die aanwas van die renosterbevolking te verseker,” het Kuseni Dlamini, SANParke se voorsitter, in ŉ verklaring gesê. “Ons gaan poog om die aanwas te stimuleer in groot beskermde gebiede wat in renostervestings omskep gaan word.” Dlamini het ook gesê renosters sal uit die hoërisiko-dele van die wildtuin geskuif word. “Ons wil sodoende die gevolge van stropery in die kort- en mediumtermyn teenwerk, en terselfdertyd die algehele bevolkinggrootte verbeter.” Hy het gesê renosters sal ook later vanjaar as deel van die bestuurstrategie opgeveil word. Die renosters is tot dusver nog nie geskuif nie.